F'ħames snin il-Forzi Armati ta' Malta kellhom 180 sejħa biex jittrasferixxu pazjenti għall-kura minn Għawdex għal Malta. Jikkonferma dan tagħrif miksub minn kelliem għall-armata ftit tal-jiem wara li tnieda servizz ta' ambulanza tal-ajru bejn iż-żewġ gżejjer, grazzi għal ftehim fil-qasam tas-saħħa bejn il-Gvern u Vitals Health Care. Għal snin twal l-Isptar Ġenerali ta' Għawdex ma kellux dan is-servizz u għalhekk kollox kien jiddependi fuq is-sehem tal-armata b'medja ta' 36 sejħa fis-sena jew madwar tlieta fix-xahar. Imkejjen fl-armata sostnew li, ladarba din l-ambulanza tal-ajru tkun qed taħdem għalkollox, tkun qed tiswa mitqilha deheb, u r-riżorsi kollha tal-Armata jibqgħu ffukati f'postijiet oħra. Bħalissa l-ambulanza tal-ajru għadha ma bdietx taħdem għax, kif qal il-Ministru tas-Saħħa Chris Fearne fil-jum ta' tnedija tagħha, qed tkun mgħammra b'dak kollu meħtieġ f'każ ta' emerġenza. Se jsiru wkoll numru ta' titjiriet ta' emerġenza bejn iż-żewġ gżejjer bil-għan li tkun assigurata s-sigurtà tal-pazjenti. F'dawn it-testijiet hemm involuti wkoll il-ħaddiema mill-qasam mediku li se jkunu qed jakkumpanjaw lill-pazjenti minn Għawdex għal Malta. Persuni viċin il-proġett fissru wkoll kif din l-ambulanza tal-ajru kienet possibbli wkoll grazzi għall-fatt li l-proġett f'Għawdex jinkludi element qawwi ta' turiżmu mediku. Għaldaqstant, se jkun offrut is-servizz li pazjenti li se jkunu kkurati f'Għawdex ikunu jistgħu jitwasslu mill-ajruport ta' Malta għal Għawdex direttament b'dan il-ħelikopter. Dan għax dan it-tip ta' pazjenti jkunu jfittxu ċertu kumdità u lesti jħallsu għaliha, tant li kull wieħed huwa stmat li jħalli mal-€10,000. B'hekk, dan huwa eżempju ieħor ta' kif hemm firxa wiesgħa ta' persuni u interessi li se jgawdu minn dan il-proġett fil-qasam tas-saħħa. L-ambulanza tal-ajru se tkun ibbażata fil-heliport tax-Xewkija dejjem lesta għal li jkun hemm bżonn. U meta jkun lesti il-bini mill-ġdid tal-Isptar Ġenerali ta' Għawdex issib postha fil-helipad tal-isptar bis-servizz allura jkompli jitjieb għax, f'każ ta' emerġenza, kull sekonda tgħodd. F'Malta l-helipad jinsab fl-Isptar San Luqa fejn ukoll se jkun hemm investiment qawwi li mistenni jibdel il-post fi sptar ieħor ta' kwalità. Filwaqt li f'Mater Dei m'hemmx helipad għax, meta l-isptar kien ippjanat, il-helipad kellu jkun fuq is-soqfa tal-emerġenza imma eventwalment irriżulta li dawn ma kinux b'saħħithom biżejjed u l-helipad sar quddiem il-kamra mortwarja. Però, kellu jitneħħa minn hemm meta nbena l-Isptar tal-Onkoloġija biex sal-lum Mater Dei għadu bla helipad kawża tal-ippjanar u x-xogħol ħażin fl-imgħoddi.